b'\n_START_ARTICLE_\nSocietatea Asiatic\xc4\x83 din Bengal\n_START_SECTION_\nIstoric\n_START_PARAGRAPH_\n\xc3\x8en ianuarie 1784 Sir William Jones a trimis o scrisoare-circular\xc4\x83 c\xc3\xa2torva locuitori britanici din Calcutta, cu scopul de a \xc3\xaenfiin\xc8\x9ba o societate pentru studii asiatice. La invita\xc8\x9bia sa, treizeci de locuitori britanici s-au \xc3\xaent\xc3\xa2lnit \xc3\xaen Sala Mare a Juriului de la Curtea Suprem\xc4\x83 de Justi\xc8\x9bie (\xc3\xaen Fortul William din Calcutta) pe 15 ianuarie 1784. Reuniunea a fost prezidat\xc4\x83 de Sir Robert Chambers. La aceast\xc4\x83 \xc3\xaent\xc3\xa2lnire, Jones a explicat obiectivele societ\xc4\x83\xc8\x9bii ce urma a fi fondat\xc4\x83. Memorandumul Societ\xc4\x83\xc8\x9bii Asiatice, preg\xc4\x83tit de Jones, prevedea:_NEWLINE_Limitele cercet\xc4\x83rilor de investiga\xc8\x9bii vor fi marginile geografice ale Asiei \xc8\x99i \xc3\xaen cadrul acestor limite cercet\xc4\x83rile sale se vor extinde la orice este realizat de c\xc4\x83tre om sau produs de natur\xc4\x83._NEWLINE_Notabile au fost primii membri ai Charles Wilkins \xc8\x99i Alexander Hamilton (v\xc4\x83rul omului politic american). Ini\xc8\x9bial, Sala Mare a Juriului de la Curtea Suprem\xc4\x83 a fost folosit\xc4\x83 pentru \xc3\xaent\xc3\xa2lnirile membrilor, care trebuiau s\xc4\x83 pl\xc4\x83teasc\xc4\x83 o cotiza\xc8\x9bie trimestrial\xc4\x83 de dou\xc4\x83 mohuri. Membrii erau ale\xc8\x99i prin vot. Pe 29 septembrie 1796 membrii societ\xc4\x83\xc8\x9bii au decis s\xc4\x83 aib\xc4\x83 o cl\xc4\x83dire proprie. Vicepre\xc8\x99edintele J. H. Harrington a ales col\xc8\x9bul format de Park Street \xc8\x99i Chowringhee Road (loca\xc8\x9bia actual\xc4\x83) pentru a se construi acolo cl\xc4\x83direa societ\xc4\x83\xc8\x9bii. Terenul a fost acordat societ\xc4\x83\xc8\x9bii pe 15 mai 1805. Planul original pentru noua cl\xc4\x83dire a fost realizat de c\xc4\x83pitanul Thomas Preston. Arhitectul francez, Jean Jacques Pichon (sau Jean Jacques Pissaun) a f\xc4\x83cut anumite modific\xc4\x83ri ale proiectului \xc8\x99i a construit o cl\xc4\x83dire cu dou\xc4\x83 etaje. Costul construirii acestei cl\xc4\x83diri a fost de 30.000 de rupii. Prima \xc3\xaentrunire trimestrial\xc4\x83 a societ\xc4\x83\xc8\x9bii pe anul 1808 a avut loc \xc3\xaen noua cl\xc4\x83dire \xc3\xaen 3 februarie 1808._NEWLINE_\xc3\x8en perioada 1784-1828 au fost ale\xc8\x99i membri ai Societ\xc4\x83\xc8\x9bii doar europeni. \xc3\x8en 1829, la ini\xc8\x9biativa lui H. H. Wilson, au fost ale\xc8\x99i ca membri \xc8\x99i c\xc3\xa2\xc8\x9biva indieni printre care Dwarakanath Tagore, Sivchandra Das, Maharaja Baidyanath Roy, Maharaja Bunwari Govind Roy, Raja Kalikrishna Bahadur, Rajchunder Das, Ram Comul Sen \xc8\x99i Prasanna Coomar Tagore. Pe 12 decembrie 1832 Ram Comul Sen a fost ales secretar nativ. Mai t\xc3\xa2rziu, Rajendralal Mitra a devenit primul pre\xc8\x99edinte indian \xc3\xaen 1885.\n_START_SECTION_\nBiblioteca\n_START_PARAGRAPH_\nUna dintre principalele activit\xc4\x83\xc8\x9bi ale Societ\xc4\x83\xc8\x9bii Asiatice a fost colectarea de manuscrise vechi din India. Societatea a avut o colec\xc8\x9bie enorm\xc4\x83 de manuscrise sanscrite. \xc3\x8en prezent, biblioteca Societ\xc4\x83\xc8\x9bii Asiatice are o colec\xc8\x9bie de aproximativ 117.000 de c\xc4\x83r\xc8\x9bi \xc8\x99i 79.000 de reviste tip\xc4\x83rite \xc3\xaen aproape toate limbile importante ale lumii. Ea are, de asemenea, o colec\xc8\x9bie de 293 h\xc4\x83r\xc8\x9bi, microfi\xc8\x99e a 48.000 de lucr\xc4\x83ri, un microfilm de 387.003 pagini, 182 picturi, 2500 pamflete \xc8\x99i 2150 de fotografii. Cea mai veche carte tip\xc4\x83rit\xc4\x83 care este p\xc4\x83strat\xc4\x83 \xc3\xaen aceast\xc4\x83 bibliotec\xc4\x83 este Astronomicorum Libri a lui Juli Firmici, ce a fost publicat\xc4\x83 \xc3\xaen 1499. Biblioteca are \xc3\xaen posesia sa un num\xc4\x83r mare de c\xc4\x83r\xc8\x9bi tip\xc4\x83rite \xc3\xaen India \xc3\xaen secolul al XVIII-lea \xc8\x99i la \xc3\xaenceputul secolului al XIX-lea, precum \xc8\x99i multe c\xc4\x83r\xc8\x9bi rare. Ea mai dispune de o bogat\xc4\x83 colec\xc8\x9bie de aproximativ 47.000 de manuscrise \xc3\xaen 26 de limbi. Printre acestea se afl\xc4\x83 un manuscris ilustrat al Coranului, un manuscris al textului Gulistan \xc8\x99i un manuscris al Padshah Nama ce poart\xc4\x83 semn\xc4\x83tura \xc3\xaemp\xc4\x83ratului Shahjahan. Num\xc4\x83rul de reviste aflat \xc3\xaen posesia bibliotecii este \xc3\xaen prezent de aproximativ 80.000._NEWLINE_Colec\xc8\x9bia ini\xc8\x9bial\xc4\x83 a acestei biblioteci a fost \xc3\xaembog\xc4\x83\xc8\x9bit\xc4\x83 prin dona\xc8\x9biile primite de la membrii s\xc4\x83i. Biblioteca a primit \xc3\xaen 25 martie 1784 \xc8\x99apte manuscrise persane de la Henri Richardson. De asemenea, William Marsden a donat cartea sa, History of Island of Sumatra (1783), pe 10 noiembrie 1784. Robert Home, primul custode al bibliotecii (1804), a donat colec\xc8\x9bia sa mic\xc4\x83, dar valoroas\xc4\x83 de lucr\xc4\x83ri de art\xc4\x83. Prima dona\xc8\x9bie important\xc4\x83 a fost un cadou de la Comitetul Seringapatam din 3 februarie 1808, ce a constat dintr-o colec\xc8\x9bie aflat\xc4\x83 anterior \xc3\xaen Biblioteca Palatului lui Tipu Sultan. Biblioteca a primit colec\xc8\x9bia de manuscrise \xc8\x99i desene a colonelului - inspector general Mackenzie \xc3\xaen decembrie 1822.\n_START_SECTION_\nMuzeul\n_START_PARAGRAPH_\nMuzeul societ\xc4\x83\xc8\x9bii a fost fondat \xc3\xaen 1814, sub conducerea lui Nathaniel Wallich. Cre\xc8\x99terea rapid\xc4\x83 a colec\xc8\x9biilor este eviden\xc8\x9biat\xc4\x83 de primul s\xc4\x83u catalog, publicat \xc3\xaen 1849. Prin 1849 Societatea avea propriul s\xc4\x83u muzeu alc\xc4\x83tuit din inscrip\xc8\x9bii \xc3\xaen piatr\xc4\x83 \xc8\x99i metal, icoane, monede vechi, manuscrise sanscrite etc._NEWLINE_Odat\xc4\x83 cu \xc3\xaenfiin\xc8\x9barea\xc2\xa0Muzeului Indian din Calcutta \xc3\xaen 1814, Societatea Asiatic\xc4\x83 i-a predat colec\xc8\x9biile sale cele mai valoroase. Societatea are totu\xc8\x99i un muzeu propriu unde se afl\xc4\x83 edictul scris pe st\xc3\xa2nc\xc4\x83 al lui A\xc8\x99oka (c. 250 \xc3\xae.Hr.) \xc8\x99i o colec\xc8\x9bie important\xc4\x83 de inscrip\xc8\x9bii pe pl\xc4\x83ci de cupru, monede, sculpturi, manuscrise \xc8\x99i documente de arhiv\xc4\x83. Unele capodopere precum Cupidon adormit pe un nor de Joshua Reynolds, Cleopatra lui Guido Cagnacci, Ghat din Benares al lui Thomas Daniell \xc8\x99i Cristos Copil al lui Peter Paul Rubens se afl\xc4\x83, de asemenea, \xc3\xaen posesia acestui muzeu.'